As Johannes in ons tyd geleef het, sou daar waarskynlik ’n kommissie van ondersoek teen hom gewees het. Die klagstaat sou wees: Hy veroorsaak verdeeldheid! Die styl van sy bediening is nie akkommoderend genoeg nie! Hy verjaag mense uit die kerk met sy radikale en onversetlike houding!
Staan vir ’n oomblik in Johannes se skoene. Hy het aan Jesus geraak. Hy het hom met sy eie oë gesien. Hy het na Hom geluister (1 Joh 1:1). Hy het Jesus sien sterf. Hy het die lewende Christus gesien (Joh 21). Sy lewe is radikaal deur Jesus verander. Hy wéét: dit is die Woord van die lewe! (1 Joh 1:1). Hy sou tot die dood toe aan die Seun van God lojaal bly, al veroorsaak dit konflik.